CELEX: 32015D2443
Language: bg
Date: 2015-12-11 00:00:00
Title: Решение (ЕС) 2015/2443 на Съвета от 11 декември 2015 година относно позицията, която трябва да бъде заета от името на Европейския съюз в рамките на Съвета за асоцииране, създаден съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, във връзка с дял V от Споразумението за асоцииране

23.12.2015   
            
            
               BG
            
            
               Официален вестник на Европейския съюз
            
            
               L 336/56
            
         РЕШЕНИЕ (ЕС) 2015/2443 НА СЪВЕТА
   от 11 декември 2015 година
   относно позицията, която трябва да бъде заета от името на Европейския съюз в рамките на Съвета за асоцииране, създаден съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, във връзка с дял V от Споразумението за асоцииране
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               В член 464, параграфи 3 и 4 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1) (наричано по-долу „споразумението“), се предвижда временното прилагане на части от споразумението.
            
         
               (2)
            
            
               В член 3 от Решение 2014/492/ЕС на Съвета (2) се определят разпоредбите на споразумението, които да се прилагат временно.
            
         
               (3)
            
            
               В член 462 от споразумението се предвижда, че прилагането на дял V (Търговия и свързани с търговията въпроси) от споразумението по отношение на областите на Република Молдова, върху които правителството на Република Молдова не упражнява ефективен контрол, започва тогава, когато Република Молдова гарантира прилагането и изпълнението в пълна степен на дял V на цялата си територия.
            
         
               (4)
            
            
               В член 462 от споразумението също така се предвижда, че Съветът за асоцииране приема решение относно момента, от който са гарантирани прилагането и изпълнението в пълна степен на дял V от споразумението на цялата територия на Република Молдова.
            
         
               (5)
            
            
               Република Молдова информира Европейската комисия, че ще може да гарантира прилагането и изпълнението в пълна степен на дял V от споразумението на цялата си територия, считано от 1 януари 2016 г.
            
         
               (6)
            
            
               Необходимо е да се наблюдава и редовно да се прави преглед на прилагането на дял V от споразумението по отношение на цялата територия на Република Молдова.
            
         
               (7)
            
            
               Поради това е целесъобразно да се определи позицията на Съюза във връзка с прилагането на дял V от споразумението на цялата територия на Република Молдова,
            
         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да бъде заета от Съюза в рамките на Съвета за асоцииране, създаден съгласно член 434 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, във връзка с прилагането и изпълнението в пълна степен, както и с прилагането на дял V (Търговия и свързани с търговията въпроси) от споразумението на цялата територия на Република Молдова, се основава на приложения към настоящото решение проект на решение на Съвета за асоцииране.
   2.   Незначителни технически поправки в проекта на решението могат да бъдат одобрявани от представителите на Съюза в Съвета за асоцииране, без да е необходимо допълнително решение на Съвета.
   Член 2
   В срок от осем месеца от влизането в сила на настоящото решение, а след това — веднъж годишно Европейската комисия докладва на Съвета относно прилагането на дял V от споразумението на цялата територия на Република Молдова. В случай че Република Молдова вече не може да гарантира прилагането и изпълнението в пълна степен на дял V от споразумението по отношение на тези области на Република Молдова, върху които тя не упражнява ефективен контрол, представителите на Съюза в Съвета за асоцииране може — съгласно решение, взето в съответствие с член 218, параграф 9 от Договора, да поискат от Съвета за асоцииране да преразгледа продължаването на прилагането на дял V от споразумението в засегнатите области.
   Член 3
   Настоящото решение влиза в сила в деня на приемането му.
   
      Съставено в Брюксел на 11 декември 2015 година.
      
         
            За Съвета
         
         
            Председател
         
         F. BAUSCH
      
   
   
      (1)  ОВ L 260, 30.8.2014 г., стр. 4.
   
      (2)  Решение 2014/492/ЕС на Съвета от 16 юни 2014 г. за подписването, от името на Европейския съюз, и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (ОВ L 260, 30.8.2014 г., стр. 1).
   
      ПРОЕКТ НА
      РЕШЕНИЕ № 1/2015 НА СЪВЕТА ЗА АСОЦИИРАНЕ ЕС — РЕПУБЛИКА МОЛДОВА
      от …
      относно прилагането на цялата територия на Република Молдова на дял V от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна
      СЪВЕТЪТ ЗА АСОЦИИРАНЕ,
      като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1), и по-специално член 462 от него,
      като има предвид, че:
      
                  (1)
               
               
                  От 1 септември 2014 г. части от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (наричано по-долу „споразумението“), се прилагат временно в съответствие с член 464 от него.
               
            
                  (2)
               
               
                  Република Молдова информира Европейската комисия, че ще може да гарантира прилагането и изпълнението в пълна степен на дял V (Търговия и свързани с търговията въпроси) от споразумението на цялата своя територия, считано от 1 януари 2016 г.
               
            
                  (3)
               
               
                  Целесъобразно е Съветът за асоцииране да прави редовен преглед на прилагането на дял V (Търговия и свързани с търговията въпроси) от споразумението на цялата територия на Република Молдова.
               
            
                  (4)
               
               
                  Целесъобразно е Комитетът за асоцииране в състав „Търговия“ да наблюдава прилагането на дял V (Търговия и свързани с търговията въпроси) от споразумението на цялата територия на Република Молдова и да докладва редовно на Съвета за асоцииране,
               
            ПРИЕ НАСТОЯЩОТО РЕШЕНИЕ:
      Член 1
      1.   Дял V (Търговия и свързани с търговията въпроси) от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, се прилага на цялата територия на Република Молдова, считано от 1 януари 2016 г.
      2.   Съветът за асоцииране прави преглед на прилагането на дял V (Търговия и свързани с търговията въпроси) от споразумението на цялата територия на Република Молдова в срок от 10 месеца от приемането на настоящото решение, а след това — веднъж годишно.
      3.   Комитетът за асоцииране в състав „Търговия“ наблюдава прилагането на дял V (Търговия и свързани с търговията въпроси) от споразумението съгласно посоченото в параграф 1. Той докладва на Съвета за асоцииране веднъж годишно и когато обстоятелствата го изискват.
      4.   Дял VII (Институционални, общи и заключителни разпоредби) от споразумението се прилага, доколкото прилагането му е свързано с дял V (Търговия и свързани с търговията въпроси) от споразумението.
      Член 2
      Настоящото решение влиза в сила в деня на приемането му.
      
         Съставено в … на
         
            
               За Съвета за асоцииране
            
            
               Председател
            
         
      
      
         (1)  ОВ L 260, 30.8.2014 г., стр. 4